b"\n_START_ARTICLE_\nNova Jersey\n_START_SECTION_\nHist\xc3\xb2ria\n_START_PARAGRAPH_\nAbans de l'arribada dels primers europeus, el territori de Nova Jersey estava ocupat per la tribu dels lenape. Els holandesos s'instal\xc2\xb7laren on avui dia es troba la ciutat de Jersey City. Aquests establiments formaven part de la col\xc3\xb2nia dels Nous Pa\xc3\xafsos Baixos, que inclo\xc3\xafa tamb\xc3\xa9 Nova Amsterdam, l'actual ciutat de Nova York. Una col\xc3\xb2nia sueca (Nova Su\xc3\xa8cia) exist\xc3\xad en aquesta regi\xc3\xb3 entre 1638 i 1654, any en qu\xc3\xa8 caigu\xc3\xa9 en mans holandeses._NEWLINE_A partir de 1664, la regi\xc3\xb3 pass\xc3\xa0 sota el control de la Gran Bretanya, que hi trob\xc3\xa0 poca resist\xc3\xa8ncia, a conseq\xc3\xbc\xc3\xa8ncia de la impopularitat del governador neerland\xc3\xa8s Peter Stuyvesant. El rei Carles II d'Anglaterra don\xc3\xa0 una part de la regi\xc3\xb3 al seu germ\xc3\xa0 (el futur Jaume II). Aquest \xc3\xbaltim distribu\xc3\xad les terres compreses entre els rius Hudson i Delaware entre dos amics seus, que li romangueren fidels durant la guerra civil: Sir George Carteret i Lord John Berkeley of Stratton. El 18 de mar\xc3\xa7 de 1673, Berkeley va vendre la meitat de Nova Jersey als qu\xc3\xa0quers, que en van fer llur col\xc3\xb2nia. Entre 1674 i 1702, Nova Jersey va estar dividida en dues prov\xc3\xadncies: Jersey de l'Oest i Jersey de l'Est._NEWLINE_A la fi del segle XVIII, Nova Jersey particip\xc3\xa0 en la Guerra de la Independ\xc3\xa8ncia dels Estats Units._NEWLINE_L'estiu de 1783, el Congr\xc3\xa9s Continental es reun\xc3\xad a la Universitat de Princeton, fent d'aquesta ciutat la capital del pa\xc3\xads durant quatre mesos. Va ser en aquesta ciutat que la not\xc3\xadcia de la signatura del Tractat de Par\xc3\xads (1783) posant fi a la guerra fou coneguda pels responsables pol\xc3\xadtics nord-americans. _NEWLINE_Nova Jersey fou el tercer estat en ratificar la Constituci\xc3\xb3 dels Estats Units i el primer a ratificar la Declaraci\xc3\xb3 de Drets. Aquesta darrera ratificaci\xc3\xb3 tingu\xc3\xa9 lloc el 20 de novembre de 1789._NEWLINE_L'esclavatge va ser abolit el 15 de febrer de 1804.\n_START_SECTION_\nPol\xc3\xadtica\n_START_PARAGRAPH_\nNova Jersey \xc3\xa9s un estat industrial de la Costa Est i un antic feu republic\xc3\xa0, que als anys vuitanta i noranta esdevingu\xc3\xa9 de majoria democr\xc3\xa0ta._NEWLINE_Nova Jersey \xc3\xa9s un dels estats m\xc3\xa9s liberals dels EUA. Les enquestes indiquen que la majoria de la poblaci\xc3\xb3 es considera proavortista (pro-choice en angl\xc3\xa8s) i favorable a la legalitzaci\xc3\xb3 del matrimoni homosexual.\n_START_SECTION_\nUn antic feu republic\xc3\xa0\n_START_PARAGRAPH_\nEn les eleccions federals, Nova Jersey tendeix a votar dem\xc3\xb2crata. Ara b\xc3\xa9, amb anterioritat havia estat un important feu republic\xc3\xa0. Els candidats republicans van ser els m\xc3\xa9s votats pels electors de Nova Jersey a les eleccions presidencials de 1948, 1968 i 1976, totes elles amb resultats molt ajustats a nivell nacional._NEWLINE_Des dels anys 80, l'estat comen\xc3\xa7\xc3\xa0 a inclinar-se del costat democr\xc3\xa0ta, a mesura que el Partit Republic\xc3\xa0 adoptava posicions m\xc3\xa9s conservadores i s'orientava cap a una pol\xc3\xadtica m\xc3\xa9s centrada en els votants del sud i de l'oest del pa\xc3\xads. L'\xc3\xbaltim candidat republic\xc3\xa0 en guanyar unes eleccions presidencials va ser George H. W. Bush, el 1988._NEWLINE_Abans de les eleccions presidencials de 2004, els sondeigs van donar una altra vegada a Nova Jersey el rol d'estat pivot car el president George W. Bush havia esdevingut popular i semblava poder obtenir la vict\xc3\xb2ria. Tot i aix\xc3\xad, el 2 de novembre de 2004, el candidat dem\xc3\xb2crata John Kerry va obtenir el 52,92% dels vots emesos a l'estat de Nova Jersey, mentre que el president sortint George W. Bush nom\xc3\xa9s va rebre el 46,24% dels sufragis. De totes maneres, el resultat del candidat republic\xc3\xa0, que fou el m\xc3\xa9s votat a nivell federal, \xc3\xa9s el millor resultat obtingut per un candidat republic\xc3\xa0 en aquest estat des de les eleccions presidencials de 1988.\n_START_SECTION_\nEl domini local dels dem\xc3\xb2crates\n_START_PARAGRAPH_\nL'actual constituci\xc3\xb3 de Nova Jersey data de 1947. Aquesta institueix una Legislatura bicameral amb un Senat (40 escons) i una Assemblea (80 escons). Avui dia, el Partit Dem\xc3\xb2crata t\xc3\xa9 majoria en totes dues cambres._NEWLINE_El 9 de gener de 2006, els parlamentaris de Nova Jersey votaren, per 55 vots a favor, 21 en contra i dues abstencions, una morat\xc3\xb2ria de la pena de mort. Aix\xc3\xb2 fa del legislador de Nova Jersey el primer de tots els EUA en suspendre l'aplicaci\xc3\xb3 de la pena capital des de la represa de les execucions l'any 1976. La pena de mort romandr\xc3\xa0 suspesa fins que una comissi\xc3\xb3 redacti un informe sobre l'impacte d'aquesta pena sobre la criminalitat.\n_START_SECTION_\nUna representaci\xc3\xb3 nacional majorit\xc3\xa0riament dem\xc3\xb2crata\n_START_PARAGRAPH_\nActualment, els dos senadors que representen Nova Jersey al Senat nord-americ\xc3\xa0 s\xc3\xb3n els dem\xc3\xb2crates Robert Menendez I Cory A. Booker. Quant a la representaci\xc3\xb3 estatal a la Cambra de Representants dels EUA, sis congressistes s\xc3\xb3n republicans i sis dem\xc3\xb2crates. _NEWLINE_L'\xc3\xbaltim senador republic\xc3\xa0 en ser escollit a Nova Jersey va ser Clifford Case, elegit l'any 1979. Ara b\xc3\xa9, durant vuit mesos el republic\xc3\xa0 Nicholas Brady va ocupar el c\xc3\xa0rrec de senador en ser nomenat pel governador de Nova Jersey Thomas Kean l'any 1982, despr\xc3\xa9s de la dimissi\xc3\xb3 del senador titular Harrison Williams.\n_START_SECTION_\nEconomia\n_START_PARAGRAPH_\nL'economia de Nova Jersey se centra en la ind\xc3\xbastria farmac\xc3\xa8utica, serveis financers, la ind\xc3\xbastria qu\xc3\xadmica, les telecomunicacions, la ind\xc3\xbastria aliment\xc3\xa0ria, l'equip el\xc3\xa8ctric, la impressi\xc3\xb3 i el turisme. El transport mar\xc3\xadtim \xc3\xa9s una ind\xc3\xbastria important a Nova Jersey, a causa de la localitzaci\xc3\xb3 estrat\xc3\xa8gica de l'estat. Nova Jersey alberga la seu de moltes empreses, incloent 24 societats de la llista Fortune 500. Nova Jersey \xc3\xa9s el segon estat en nombres d'instal\xc2\xb7lacions d'energia solar, facilitades per diverses pol\xc3\xadtiques favorables com el balan\xc3\xa7 net zero per a l'autoconsum energ\xc3\xa8tic i un programa de certificats d'energia renovable. L'estat compta amb m\xc3\xa9s de 10.000 instal\xc2\xb7lacions solars._NEWLINE_Els productes agr\xc3\xadcoles de Nova Jersey inclouen cavalls, verdures, fruites i nous, peixos i mariscos, i l\xc3\xa0ctics. Nova Jersey ocupa el segon lloc entre els estats en la producci\xc3\xb3 de nabius blaus, el tercer en nabius vermells i espinacs, i el quart en  pebrots, pr\xc3\xa9ssecs i enciam. Nova Jersey collita el quart total major d'hect\xc3\xa0rees sembrades amb esp\xc3\xa0rrecs._NEWLINE_Tot i que Nova Jersey \xc3\xa9s la llar de moltes ind\xc3\xbastries d'alt consum d'energia, el seu consum d'energia \xc3\xa9s nom\xc3\xa9s el 2,7% del total del pa\xc3\xads i les seves emissions de di\xc3\xb2xid de carboni s\xc3\xb3n nom\xc3\xa9s el 0,8% del total nacional. Les seves emissions de gasos d'efecte hivernacle relativament baix es poden atribuir a l'energia nuclear. Va entrar en funcionament el 1969 la Central Nuclear d'Oyster Creek situada a Lacey Township al comtat d'Ocean, la m\xc3\xa9s antiga planta nuclear del pa\xc3\xads encara en operaci\xc3\xb3._NEWLINE_El 1976, els votants de Nova Jersey en un refer\xc3\xa8ndum van aprovar els jocs d'aposta a Atlantic City, on el primer casino legal es va obrir el 1978. En aquest moment, els \xc3\xbanics altres casinos als Estats Units es van trobar a Las Vegas. Molts casinos se situen al llarg de l'Atlantic City Boardwalk, el primer passeig mar\xc3\xadtim als Estats Units, i un dels m\xc3\xa9s llargs del m\xc3\xb3n. Gaireb\xc3\xa9 la meitat de Nova Jersey est\xc3\xa0 coberta per boscos. L'arbre principal dels boscos del nord \xc3\xa9s el roure. La seva fusta s'ha utilitzat \xc3\xa0mpliament en la construcci\xc3\xb3 naval. Una gran part de la zona sud s\xc3\xb3n boscos de pi."